असल छिमेकी नेपालका कार्यकारी निर्देशक राजेन्द्रकुमार अधिकारीले पोखरेली ख्रीस्टिय समुदाय र असल छिमेकी नेपालले भूकम्पपछि केकसरी प्रभावितहरुका माझ गएर काम गरे, केकसरी स्रोतसाधन जुटाए, हालसम्म केकति कामहरु भए र केकति खर्च भयो भन्ने बारेमा उल्लेख गरे । साथै उनले सरकारी निकाय तथा सरोकारवालाहरुसँग समन्वय गरेर काम गर्दा सहज भएको बताए । उनका अनुसार भूकम्प पीडितहरुका लागि राहत र पुनर्निर्माणमा हुने खर्च करिब ३१ करोड रुपैयाँ पुग्नेछ जुन रकम राहत, पुनर्निर्माण, जीविकोपार्जन तथा स्वास्थ्य सम्बन्धी कार्यक्रममा खर्च हुनेछ । उनले अगाडि भने, “सहयोग रकम कसैलाई बढी भएर आएको होइन, यो त मानवीय नाताले समर्पण भावका साथ आएको हो । बालबालिकाहरुले खाजा कटाएर, वृद्धवृद्धाहरुले हात फैलाएर पठाएको रकम समेत यसमा परेको छ ।”
